DA Den Europæiske Unions Tidende C 8/2

Meddelelse om indledning af en fremskyndet fornyet undersøgelse af Rådets forordning (EF) nr. 2603/2000 om indførelse af en endelig udligningstold på importen af visse former for polyethylenterephthalat med oprindelse i bl.a. Indien

(2005/C 8/02)

Kommissionen har modtaget en anmodning om en fremskyndet fornyet undersøgelse i henhold til artikel 20 i Rådets forordning (EF) nr. 2026/97 (1), i det følgende benævnt »grundforordningen«, vedrørende import af visse former for polyethylenterephthalat med oprindelse i bl.a. Indien, der er pålagt en endelig udligningstold ved Rådets forordning (EF) nr. 2603/2000 (2).

1. Anmodning om fornyet undersøgelse

Anmodningen blev indgivet af en eksporterende producent i Indien South Asian Petrochem Limited, i det følgende benævnt »ansøgeren«.

2. Vare

Den vare, der skal undersøges, er polyethylenterephthalat med en viskositetskoefficient på 78 ml/g eller derover ifølge DIN (Deutsche Industrienorm) 53728 med oprindelse i Indien, i det følgende benævnt »den pågældende vare«, som normalt tariferes under KN-kode 3907 60 20. KN-koden er kun angivet til orientering.

3. Gældende foranstaltninger

Den gældende foranstaltning er en endelig udligningstold indført ved Rådets forordning (EF) nr. 2603/2000, hvorved import til Fællesskabet af den pågældende vare med oprindelse i bl.a. Indien, herunder den vare, der fremstilles af ansøgeren, pålægges en endelig udligningstold på 41,3 EUR pr. ton med undtagelse af importen fra en række specifikt anførte selskaber, som er pålagt individuelle toldsatser.

4. Begrundelse for en fornyet undersøgelse

Ansøgeren hævder, at selskabet ikke blev undersøgt i den undersøgelsesperiode, som udligningsforanstaltningen bygger på, dvs. i perioden fra den 1. oktober 1998 til den 30. september 1999, i det følgende benævnt »den oprindelige undersøgelsesperiode«, af andre grunde end manglende samarbejdsvilje. Ansøgeren hævder, at selskabet ikke eksporterede den pågældende vare til Fællesskabet i den oprindelige undersøgelsesperiode og ikke er forbundet med nogen af de eksporterende producenter af den vare, der er genstand for den gældende foranstaltning.

Ansøgeren hævder desuden, at selskabet først begyndte at eksportere den pågældende vare til Fællesskabet efter udløbet af den oprindelige undersøgelsesperiode. På basis af ovenstående har ansøgeren anmodet om, at der fastsættes en individuel toldsats for selskabet.

5. Procedure

Producenter i Fællesskabet, som vides berørt af sagen, er blevet underrettet om ovennævnte anmodning og har haft lejlighed til at fremsætte bemærkninger. Der er ikke modtaget nogen bemærkninger.

Da Kommissionen efter høring af det rådgivende udvalg har fastslået, at der foreligger tilstrækkelige beviser til at indlede en fremskyndet fornyet undersøgelse, vil den indlede en fornyet undersøgelse i henhold til artikel 20 i grundforordningen.

(a) Spørgeskemaer

Kommissionen vil sende ansøgeren et spørgeskema for at indhente de oplysninger, som den anser for nødvendige til undersøgelsen.

(b) Indsamling af oplysninger og afholdelse af høringer

Interesserede parter, som kan påvise, at de sandsynligvis vil blive berørt af undersøgelsesresultatet, opfordres til at tilkendegive deres synspunkter skriftligt og indsende besvarelsen af det spørgeskema, der er nævnt i punkt 5a) i denne meddelelse, eller alle andre oplysninger, der kan være relevante for undersøgelsen. Disse oplysninger og dokumentationen til støtte herfor skal være Kommissionen i hænde inden for den frist, der er fastsat punkt 6a) i denne meddelelse.

Kommissionen kan desuden høre interesserede parter mundtligt, hvis de i deres anmodning kan påvise, at der er særlige årsager til, at de bør høres. Anmodningen skal fremsættes inden for den frist, der er fastsat punkt 6b) i denne meddelelse.

6. Frister

(a) For at give sig til kende og indsende besvarelser af spørgeskemaet og andre oplysninger

Medmindre andet er angivet, skal alle interesserede parter give sig til kende over for Kommissionen, fremsætte deres synspunkter og indsende besvarelsen af spørgeskemaet, jf. punkt 5a) i denne meddelelse, eller alle andre oplysninger senest 40 dage efter datoen for offentliggørelsen af denne meddelelse i Den Europæiske Unions Tidende, hvis der skal tages hensyn til deres bemærkninger i forbindelse med undersøgelsen. Der gøres opmærksom på, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for ovennævnte frist.

(b) Høringer

Interesserede parter kan også anmode om at blive hørt af Kommissionen inden for samme frist på 40 dage.

7. Skriftlige bemærkninger, besvarelser af spørgeskemaet og korrespondance

Alle bemærkninger og anmodninger fra interesserede parter skal fremsættes skriftligt (ikke i elektronisk form, medmindre andet er angivet) med angivelse af den pågældende parts navn, adresse, e-mail-adresse, telefon-, fax- og/eller telexnummer. Alle skriftlige bemærkninger, herunder de oplysninger, der anmodes om i denne meddelelse, besvarelser af spørgeskemaet og korrespondance, som de interesserede parter videregiver som fortroligt materiale, skal forsynes med påtegningen »Fortroligt« (3) og skal i overensstemmelse med artikel 29, stk. 2, i grundforordningen ledsages af et ikke-fortroligt sammendrag, som skal forsynes med påtegningen »Kan konsulteres af interesserede parter«.

Kommissionens adresse:

Europa-Kommissionen Generaldirektoratet for Handel Direktorat B Kontor J-79 5/16 B-1049 Bruxelles Fax (32-2) 295 65 05 Telex COMEU B 21877.

8. Manglende samarbejdsvilje

I tilfælde, hvor en af de interesserede parter nægter at give adgang til de nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes foreløbige eller endelige afgørelser, positive eller negative, på grundlag af de foreliggende faktiske oplysninger, jf. artikel 28 i grundforordningen.

Hvis det konstateres, at en interesseret part har afgivet urigtige eller vildledende oplysninger, vil der blive set bort fra disse oplysninger, og der kan gøres brug af de foreliggende faktiske oplysninger. Hvis en interesseret part helt eller delvis undlader at samarbejde, og resultatet af undersøgelsen derfor baseres på de foreliggende faktiske oplysninger i henhold til grundforordningens artikel 28, kan resultatet blive mindre gunstigt for den pågældende part, end hvis der var udvist samarbejdsvilje.

(1) EFT L 288 af 21.10.1997, s. 1. Senest ændret ved forordning (EF) nr. 461/2004 (EUT L 77 af 13.3.2004, s. 12).

(2) EFT L 301 af 30.11.2000, s. 1.

(3) Dette betyder, at dokumentet kun er til internt brug og er beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43). Det er et fortroligt dokument i henhold til artikel 29 i Rådets forordning (EF) nr. 2026/97 (EFT L 288 af 21.10.1997, s. 1) og artikel 12 i WTO-aftalen om subsidier og udligningsforanstaltninger (ASU).